Šv. Pauliaus koplyčia

Šv. Pauliaus koplyčia () – koplyčia Vatikane, Apaštalų rūmuose. Pavadinta popiežiaus Pauliaus III garbei. Ją nuo Siksto koplyčios skiria Karališkoji salė (Sala Regia). Koplyčia skirta popiežiaus asmeninėms maldoms, visuomenės lankymui uždara. Ši koplyčia įtraukta į naujojo popiežiaus išrinkimo ceremoniją. Konklavos metu kardinolai rinkėjai pradeda procesiją iš Pauliaus koplyčios į Siksto koplyčią. Naujai išrinktas popiežius užsuka privačiai pasimelsti prieš išeidamas į Šv. Petro bazilikos Palaiminimo lodžiją.L’Ingresso in Conclave e il Giuramento, su conclave.it. URL consultato il 22 giugno 2014  

 Mikelandželo freskos 

Koplyčia garsi Mikelandželo tapytomis freskomis „Šv. Pauliaus atsivertimas“ ir „Šv. Petro kankinystė“, kurios buvo nutapytos 1542–1549 m., autoriaus šlovės viršūnėje. Tačiau to meto visuomenė šiomis freskomis buvo nusivylusi, netgi jas vertino kaip nesėkmę. Jos neatitiko to meto nusistovėjusių kompozicijos sąlygų, o siužetas pavaizduotas netradiciškai. Nepaisant koplyčios svarbos ir jose pavaizduotų objektų reikšmingumo, freskos dažniausiai buvo ignoruojamos ir pamirštamos, pirmenybę teikiant gretimoje Siksto koplyčioje esantiems kitiems Mikelandželo meno šedevrams.Leo Steinberg, Michelangelo's Last Paintings: The Conversion of St Paul and the Crucifixion of St. Peter in the Cappella Paolina, Vatican Palace (New York: Oxford University Press, 1975), p. 15-17.

 Koplyčios istorija 

Koplyčios statyba buvo užsakyta 1538 m. popiežiaus Pauliaus III įsakymu ir baigta 1540 m. Ją suprojektavo ir statybą bei įrengimą prižiūrėjo architektas Antonio da Sangallo (jaunesnysis). Paulius III koplyčią paskyrė šv. Pauliaus atsivertimo (iki atsivertimo – Sauliaus) šventei, kuriai jis demonstravo ypatingą atsidavimą. Atsižvelgiant į koplyčios ceremoninę ir asmeninę reikšmę, buvo galima tikėtis, kad popiežiui prireiks didžio menininko paslaugų jai papuošti. Tiek Bažnyčios vadovo, tiek žmonių nuomone, nebuvo nieko didesnio už Mikelandželą.

2004 m. Vatikanas paskelbė planus restauruoti freskas Pauliaus koplyčioje. Darbai buvo baigti 2009 m., atskleidžiant buvusių spalvų ir atspalvių ryškumą, kuris buvo prarastas šimtmečius trukusio dulkių ir kitų nešvarumų poveikio.

Kitos dvi koplyčios, vadinamos tuo pačiu šv. Pauliaus vardu, įrengtos Romoje – Didžiojoje Švč. Marijos bazilikoje ir Kvirinalo rūmuose.

 Šaltiniai 

Kategorija:Vatikano koplyčios